b'\n_START_ARTICLE_\nSammon keskuslukio\n_START_SECTION_\nUrheilulinja\n_START_PARAGRAPH_\nSammon keskuslukio sai urheilun valtakunnallisen erityisteht\xc3\xa4v\xc3\xa4n vuonna 1994. T\xc3\xa4ll\xc3\xa4 hetkell\xc3\xa4 Sammon keskuslukio on yksi Suomen kolmestatoista opetusministeri\xc3\xb6n erityisteht\xc3\xa4v\xc3\xa4n saaneesta urheilulukiosta. Olympiakomitea valitsi lukion vuoden urheiluoppilaitokseksi 2010. Urheilulinjalla on vuosittain 60 aloituspaikkaa._NEWLINE_Urheilulinjan painopistelajeja ovat jalkapallo, judo, j\xc3\xa4\xc3\xa4kiekko, koripallo, lentopallo, suunnistus, salibandy, uinti, tennis ja yleisurheilu. Urheilulinjalle voidaan hyv\xc3\xa4ksy\xc3\xa4 my\xc3\xb6s yksitt\xc3\xa4isi\xc3\xa4 muidenkin lajien urheilijoita.\n_START_SECTION_\nViestint\xc3\xa4linja\n_START_PARAGRAPH_\nViestint\xc3\xa4linja siirtyi Sammon keskuslukioon syksyll\xc3\xa4 2010, kun Messukyl\xc3\xa4n viestint\xc3\xa4lukio sulautettiin kokonaisuudessaan osaksi keskuslukiota. Messukyl\xc3\xa4n lukio oli hoitanut opetusministeri\xc3\xb6n my\xc3\xb6nt\xc3\xa4m\xc3\xa4\xc3\xa4 viestinn\xc3\xa4n erityisteht\xc3\xa4v\xc3\xa4\xc3\xa4 vuodesta 1996 ainoana Suomessa. Viestint\xc3\xa4linjalle otetaan vuosittain 36 opiskelijaa todistuksen, harrastuneisuuden ja ennakkoteht\xc3\xa4v\xc3\xa4n perusteella._NEWLINE_Viestint\xc3\xa4linjalla opetellaan taitoja tekstin, kuvan ja \xc3\xa4\xc3\xa4nen tuottamisessa sek\xc3\xa4 julkaisemisessa. Viestint\xc3\xa4 k\xc3\xa4sitet\xc3\xa4\xc3\xa4n joukko- ja keskin\xc3\xa4isviestinn\xc3\xa4n eri muodoiksi (esim. journalismi, mainonta ja markkinointiviestint\xc3\xa4, kansalaisviestint\xc3\xa4, puheviestint\xc3\xa4) erotuksena esimerkiksi taideviestinn\xc3\xa4st\xc3\xa4 ja ilmaisutaidosta. Lukion kurssitarjottimella on valittavana noin 30 erilaista viestinn\xc3\xa4n kurssia, joiden opettajina toimivat media-alan ammattilaiset. Kurssien aiheina ovat muun muassa journalismi ja joukkoviestint\xc3\xa4, radio-, \xc3\xa4\xc3\xa4ni- ja videoty\xc3\xb6, mediakritiikki sek\xc3\xa4 puheviestint\xc3\xa4 ja esiintymistaito._NEWLINE_Yleislinjan opiskelijat voivat suorittaa my\xc3\xb6s viestint\xc3\xa4linjan tarjoamia viestinn\xc3\xa4n kursseja mik\xc3\xa4li kursseilla on tilaa.'